AVANTO-FESTIVAALIN OHJELMA JULKISTETTU

Viides Avanto-festivaali järjestetään 18.-21. marraskuuta. Nelipäiväinen festivaali tarjoaa laajan ohjelman kokeellista musiikkia ja liikkuvaa kuvaa ympäri Helsinkiä. Se esittää kysymyksiä: mitä on vastakulttuurisen avantgarden perinne? Mistä se on peräisin? Miltä se näyttää ja kuulostaa tällä vuosituhannella? Festivaalin kotimaisen ohjelman ykkösnimi on elektronisen ”pohjoisen hulluuden” uranuurtaja Veli-Matti ”Läjä” Äijälä, joka viettää Avannossa 25-vuotistaiteilijajuhlaansa Aavikon koneen ja moottorin, The Leo Bugarilovesin ja Sultansin ainutlaatuisten esiintymisten merkeissä. Sami van Ingeniltä nähdään Fokus elokuvan ensi-ilta ja Minna Långströmiltä videoinstallaatio Kupla, jossa sota pääsee lastenhuoneeseen. Ulkomaisiin päävieraisiin kuuluvat anarkistiteknon supertähti Alec Empire, minimalistista onkyo-musiikkia esittävä japanilainen Astro Twin sekä eurooppalaisen kokeellisen elokuvan pioneeri ja merkittävä teoreetikko Malcolm Le Grice. Pariisilainen Cécile Fontaine tuo Avantoon surrealistisia kollaasielokuviaan. Kansainvälinen Avanto-festivaali on Pohjoismaiden suurin jokavuotinen kokeellisen elokuvan ja musiikin festivaali. Sen tapahtumapaikkoina ovat tänä vuonna Kiasma, elokuvateatteri Orion, Kulttuuriareena Gloria, UMO Jazz Club, Mocambo-klubi, Galleria Huuto ja MUU Galleria. Festivaalin järjestää Mediataideyhdistys Avanto yhteistyössä Kiasma-teatterin ja Suomen elokuva-arkiston kanssa.

Live-esitykset
      Avajaisesityksenä nähdään sveitsiläis-amerikkalais-saksalaisen Ohne-yhtyeen performanssi. Kolmen vokalistin ja yhden digitaalista hälyä soittavan laptop-muusikon absurdi, teatralisoitu esitys kaihtaa kaikkea logiikkaa ja provosoi 60-70-luvun wieniläisen aktionismin hengessä. Avajaisissa nähdään myös itävaltalaisten Kurt Krenin ja Ernst Schmidt jr.:n elokuvia wieniläisten aktionistitaiteilijoiden kaoottisista ja provosoivista performansseista. 
      Avanto jatkaa tänäkin vuonna suomalaisten elektronisen musiikin uranuurtajien esiin nostamista. Kotimaisen musiikkiohjelman päänimi on oululainen Veli-Matti ”Läjä” Äijälä, joka tunnetaan parhaiten 80-luvun hardcore-punkbändi Terveistä käsistä. Avanto-festivaalilla nähdään Äijälän 25-vuotistaiteilijajuhlan kunniaksi kolmen konsertin sarja. Äijälän ja Pekka Ruthin duo, Suomen ensimmäisen melu- ja teollisuusmusiikkilevyn vuonna 1979 tehnyt Aavikon kone ja moottori tekee paluun esiintymislavoille Avannossa. Äijälän, Pupu Lihaviston ja Ruki Vehrin 90-luvulla perustama The Leo Bugariloves yhdisti minimalistisen elektro-rock'n'rollin kollaasi- ja tajunnanvirtasanoituksiin. Yhtye esiintyy nyt ensi kertaa seitsemään vuoteen. Kolmantena nähdään Sultans-duo, joka soittaa minimalistista instrumentaali-bluesia. Bad Vugum -levymerkki julkaisee marraskuussa Avannon kanssa kokoelma-cd:n Läjä Äijälän tuotannosta.
      Japanilainen Astro Twin tuo Avantoon onkyo-musiikkia, joka perustuu minimaalisuuteen, hiljaisuuteen ja pyrkimykseen vapautua verbalisoitavista olevista merkityssisällöistä. Ruotsalais-venäläinen COH puolestaan edustaa post-teknon ääriminimalistista koulukuntaa. Muista alan nimistä COH:in musiikki eroaa paikoittaisella venäläistyylisellä absurdilla huumorillaan. 
      Saksalainen Alec Empire on tämänvuotisen Avannon kansainvälisesti tunnetuin nimi. Empiren tausta on Berliinin anarkisti-punkissa, johon hän yhdisti jo 90-luvun alussa elektronista musiikkia, hardcore-teknoa ja junglea. Alec Empiren tuotanto jakautuu kahteen: apokalyptiseen kapitalismi- ja sivilisaatiokritiikkiin ja kokeelliseen electronicaan. Avannon live-esitys painottuu näistä jälkimmäiseen.
      Tanskalainen Goodiepal eli Kristian Vester on uuden elektronisen avantgarden eksentrisimpiä ja humoristisimpia esiintyjiä. Hänet tunnetaan sarjasta levyjä, jotka on nimetty eri megakorporaatioiden kuten Nokian, Carlsbergin ja Statoilin mukaan. Vester suunnitteli vuosituhannen vaihteessa ääniä näiden yhtiöiden mainoksiin ja käytti niitä – lupia kyselemättä – omien levyjensä eriskummallisen musiikin rakennusaineina. Musiikissa yhdistyvät mm. färsaarelaiset kansanmusiikkisoittimet, laptop-glitch ja lastenlaulujen melodiat. 
      Samaa tuoretta surrealismia löytyy tamperelaisista Kemiallisista Ystävistä. 90-luvun puolivälissä aloittanut yhtye on suomalaisen psykedeelisen uusfolkin uranuurtaja, joka on saavuttanut kulttimaineen varsinkin Yhdysvalloissa.          
      Mikko Hynnisen teos Kiasma-teatteri ja baskimaalaisen Mattinin live-esitys kyseenalaistavat esityskonventioita. Hynnisen konsertissa ovat keskipisteessä soittajien ja soittimien sijasta teatterin valo-, ääni- ja ilmastointilaitteiden äänet. Noise-muusikko Mattin soittaa tietokonettaan kuin akustista soitinta raaputtamalla, koputtelemalla ja viilaamalla. Tuloksena on kipukynnyksen rajoilla liikkuvaa melumusiikkia.
      Ranskalainen Cellule d'Intervention Metamkine yhdistää strukturalistista expanded cinemaa ja musique concrète -vaikutteista melumusiikkia. Kahdeksan 16-millisen projektorin ”soittajat” improvisoivat filmiluuppien ja projektoreihin kaadettavien kemikaalien kanssa. Myös musiikki on improvisoitua.
      Belgradeyard Sound System Serbiasta on digitaalisen musiikin nousevia kansainvälisiä kykyjä. Yhtyeen kaksi laptop-soittajaa sämpläävät freejazzia ja prosessoivat sitä omaperäisellä tavalla kontrabasistin säestäminä.    
      Nousevia kotimaisia nimiä festivaalilla ovat suomalaistunut Verhaverbeke Krzyzosiak Ranskasta, joka esiintyy yhdessä norjalaisen videotaiteilija H.C. Giljen kanssa, sekä nuori helsinkiläinen konemuusikko ja eksentrikko Aprox.

Elokuva-ohjelmisto
      Avannon elokuvaohjelma on tungokseen asti täynnä kiinnostavia yllätyksiä. Jokavuotisissa Avantoscope-näytöksissä esitellään uuden kokeellisen elokuvan suomalaista ja kansainvälistä parhaimmistoa. Mukana on paljon myös naispuolisten ohjaajien töitä. Laadukkaita elokuvia oli tänä vuonna tarjolla niin paljon, että Avantoscope-näytösten määrä nousi neljään.
      Pariisilainen Cécile Fontaine on tehnyt lähes kahdenkymmenen vuoden ajan surrealistisia kollaasielokuvia veistämällä ja fyysisesti manipuloimalla filmiemulsiota. Töistä koottu sarja Histoires Paralléles - Vaihtoehtoista historiankirjoitusta muodostaa omalaatuisen kronikan vuosituhannen vaihteen porvariston fantasioista ja pakkomielteistä. 
      Elokuvaa ilman kuvaa sarjaan on koottu elokuvateoksia, jotka on toteutettu ilman filmiä tai videota. Oleellista on pimennetty sali, valkokangas, projektori ja itse katsomistilanne. Avantgarde-elokuvan uranuurtajiin kuulunut Walther Ruttmann teki paitsi maailman ensimmäiseksi väitetyn abstraktin elokuvan vuonna 1921, myös maineikkaan, elokuvateattereissa esitettävän Wochenende-ääniteoksen (1929). Wochenenden lisäksi Avannossa nähdään myöhempiä tulkintoja samasta ”Film Without Film” -ideasta.
      Saksalaista poliittista zeitgeistia nähdään Revolution Action -näytöksessä. Sarja on koottu Digital Hardcore -levymerkin raivoisista musiikkivideoista, joissa korostuu Alec Empiren ja hänen Atari Teenage Riot -yhtyeensä kantaaottava puoli. 
      John Coneyn vuonna 1974 ohjaaman kulttielokuvan Space Is the Placen restauroitu versio on amerikkalaista afrofuturismia aidoimmillaan. Freejazzin legenda, saksofonisti ja orkesterinjohtaja Sun Ra esittää siinä itseään musiikkia polttoaineenaan käyttävän avaruusaluksen komentajana.
      Mediataiteen ja audiovisuaalisen avantgarden asettaminen historialliseen kontekstiin on perinteinen osa Avanto-festivaalin ohjelmaa. Nyt esittelyn kohteena on 1960-luvulla kuvataiteen piirissä syntynyt strukturalistinen elokuva. Strukturalistisissa elokuvissa ”aiheena” saattavat olla esimerkiksi filmimateriaalin ominaisuudet, kuvien kemialliset rakeet, kineettinen liike, toisto tai elokuvan katsomistilanne. Englantilainen Malcolm Le Grice on genren tunnetuimpia nimiä ja sen tärkeä teoreetikko. Hän kävi 70-luvulla ”abstrakteilla” elokuvillaan tiukkaa polemiikkia hollywoodilaista juonielokuvaa vastaan ja yritti kehittää elokuvaa, joka ei manipuloisi katsojaa. Le Griceltä nähdään Avannossa laaja retrospektiivi ja viimeisimpiä töitä, mm. kolmen screenin psykedeelinen fantasia Cyclops’ Cycle.
      Itävaltalaisilta Kurt Kreniltä ja Ernst Schmidt jr.:lta esitetään avajaisesityksen performanssitallenteiden lisäksi muita vaikuttavia 1960–70-lukujen teoksia. Aktionismi- ja destruktionismi- sanojen kaiku viittaa siihen mitä on odotettavissa!  
      Strukturalismikokonaisuuden kotimainen yllätys on Sami van Ingenin 40-minuuttisen Fokus -elokuvan ensi-ilta. Van Ingen muokkaa teoksessa isoäitinsä vuonna 1958 Intiassa kuvaamaa 16mm filmimateriaalia. Tuloksena on lyyrinen, maalauksellisen kaunis, moniselitteinen ja liikuttava elokuva.
      Festivaalin päättää Andy Warholin viisituntinen esikoiselokuva Sleep (1963). Se tunnetaan nykytaiteen kohutuimpiin kuuluvana provokaationa, yhtenä strukturalistisen, "filmiä välineenä" tutkivan elokuvan lähtölaukauksista ja herkkänä homoeroottisena mestariteoksena. Sleep on yksi niistä elokuvahistorian tunnetuimmista elokuvista, joita harva on todellisuudessa omin silmin nähnyt.

Näyttelyt ja keskustelua
     Sekä Galleria Huudon että MUU Gallerian näyttelyissä käsitellään sotaa. Saksalaisen nykytaiteen huippunimen Harun Farockin videoinstallaatio Eye/Machine III jäsentelee kliinisen tarkasti ja samalla rikkaan visuaalisesti uuden digitaalisen teknologian kehittämisen ja aseteollisuuden mentaalista suhdetta. Minna Långströmin videoinstallaatio Kupla tarkastelee aihetta henkilökohtaisella tasolla: median sotakuvasto tuodaan MUU-Galleriaan lavastettuun lastenhuoneeseen. 
      Yhteistyössä Kuvataideakatemian kanssa toteutettavassa keskustelutilaisuudessa puhutaan taiteilijoiden suhteesta yhteiskuntaan sekä radikaalin muotokielen ja radikaalin poliittisen sisällön suhteesta. Keskusteluun osallistuvat Alec Empire, Mattin, Malcolm Le Grice, Minna Långström ja amerikkalainen Mark Boswell.

Lisätietoja
Lisätietoja ohjelmasta löytyy festivaalin kotisivuilta www.avantofestival.com. Marraskuussa ilmestyy Avannon ilmaisjakelulehti. Silloin julkaistaan myös perinteinen Avanto-kokoelma-cd, jolla ovat mukana kaikki festivaalin live-artistit ja otteita elokuvien ääniraidoilta. 

Festivaalin tiedotus ja kuvakyselyt
press@avantofestival.com, puh. 050-3393596 (Milla Kontkanen)